[{"text_idx": "#000000", "text": "La ideo de libera programaro principe plac\u0302as al mi, sed kiam mi antau\u0306 kelkaj jaroj pasintfoje provis Linukson, mi konstatis, ke la sistemo ankorau\u0306 ne estas sufic\u0302e oportuna, por ke mi emu ekuzi g\u0302in. Ajnakaze mi ja c\u0302efe uzas mian laborejan makintos\u0302an tekokomputilon, en kiu apenau\u0306 indus instali Linukson, ec\u0302 se mi tion rajtus."}, {"text_idx": "#000001", "text": "Tamen antau\u0306 kelkaj semajnoj mi uzis Linukson por savi dosierojn el komplete kras\u0302inta vindoza komputileto de Maria, kaj konstatis, ke la fres\u0302a versio de Kubuntu bele aspektas kaj senprobleme trovas nian hejman sendratan reton, dum la vindoza sistemo de tempo al tempo tute mistere komplete perdas la reton, kaj nur post diversaj hazardaj manipuladoj retrovas g\u0302in."}, {"text_idx": "#000002", "text": "C\u0302ar mi krome neatendite sukcesis elpremi iom da mono de la senpaga gazeto Metro, kiu senpermese publikigis foton faritan de mi, mi decidis uzi la neplanitan enspezon por havigi malmultekostan komputileton kaj eksperimente ekuzi Linukson. Nun mi jam de du semajnoj uzas nur Linukson hejme, kun iom variaj spertoj. G\u0302enerale la bilanco estas pozitiva, sed kun kelkaj iritaj minusoj."}, {"text_idx": "#000003", "text": "La unua minuso temas ne pri Linukso, sed pri la komputilo \u2013 mi elektis la modelon eMachines 350 c\u0302efe pro g\u0302ia malpezeco kaj g\u0302ia oportuna klavaro, sed bedau\u0306rinde montrig\u0302is, ke la promesita kvarhora funkciado per unu s\u0302argo de la baterio tute ne realig\u0302as. En hejmaj cirkonstancoj kompreneble ne estas problemo, ke jam post du horoj necesas enmeti la draton, sed dum vojag\u0302oj la afero povas esti tre g\u0302ena. Krome la enkonstruita lau\u0306tparolilo estas tute ac\u0302a \u2013 klare pli malbona ol la lau\u0306tparolilo de mia iPhone!"}, {"text_idx": "#000004", "text": "Pri tio tamen ne kulpas la operaciumo. Do, la unua afero kiun mi faris per la nova komputileto estis forigi la g\u0302enan Vindozon kaj instali linuksan sistemon. Sed ne estis tiel facile kiel oni atendus \u2013 la komputilo longe ne emis starti de la usb-memorilo, sur kiu mi metis la linuksan instalilon, sed fine mi per iaj strangaj trukoj tamen sukcesis enigi la novan sistemon en la aparaton."}, {"text_idx": "#000005", "text": "Tuj montrig\u0302is problemo: Kubuntu 10.04 ja vidis la sendratan reton, sed necesis amaso da manipulado antau\u0306 ol g\u0302i konsentis kontaktig\u0302i kun g\u0302i. Krome aperis diversaj aliaj problemoj pri Kubuntu \u2013 interalie montrig\u0302is, ke la tekstoeniga sistemo ibus, kiu elskatole ebligas tajpadon de Esperanto per diversaj surogataj metodoj, tute ne funkciis en pluraj programoj en Kubuntu. Fine mi rezignis pri la estetike plac\u0302a sed teknike mankohava Kubuntu, kaj transiris al Ubuntu, per kiu mi pli frue eksperimentis en nia granda komputilo."}, {"text_idx": "#000006", "text": "Ubuntu tuj senprobleme trovis la sendratan reton, kaj montrig\u0302is neniaj problemoj pri iksa tajpado de Esperanto, kiun mi preferas. Sufic\u0302as s\u0302alti la enig-metodon ibus kaj elekti la alternativon \u201desperanto \u2013 x-sistemo\u201d. Ankau\u0306 cetere la aspekto kaj funkciado de Ubuntu sentig\u0302is pli oportunaj, do mi decidis resti c\u0302e tiu variaj\u0302o de Linukso."}, {"text_idx": "#000007", "text": "Do, unue pri la oportunaj\u0302oj. Male ol en Mac kaj Windows, en Ubuntu estis tre facile modifi unu el la rusaj klavar-arang\u0302oj tiel, ke la literoj estu en la lokoj al kiuj mi kutimig\u0302is \u2013 sufic\u0302is redakti simplan tekstan dosieron, lau\u0306 instrukcioj, troveblaj en uzul-forumo de Ubuntu. Mian modifitan sved-rusan klavar-dosieron eblas preni c\u0302i tie."}, {"text_idx": "#000008", "text": "Ankau\u0306 estis tre facile lau\u0306plac\u0302e agordi la aspekton de la operaciumo. Anstatau\u0306 la originala malhela skemo mi elektis alian, iom pli similan al Mac. G\u0302enerale s\u0302ajnas, ke la interfaco en Ubuntu iomete similas al Mac, dum tiu en Kubuntu havas kelkajn similecojn kun Windows."}, {"text_idx": "#000009", "text": "La unuan malagrablaj\u0302on mi trafis, kiam mi remalfermis la komputilon post kelkhora neuzo \u2013 mi lasis g\u0302in s\u0302altita, sed dormanta. Kiam g\u0302i revekig\u0302is, supre dekstre ne plu estis la bildeto por mals\u0302alti kaj elsaluti, anstatau\u0306e dufoje aperis la apuda menuero. Nu, dume mi ne volis mals\u0302alti la komputilon \u2013 sed post momento g\u0302i mem mortis. Au\u0306 pli g\u0302uste ne mortis, sed svenis \u2013 la ekrano nigrig\u0302is, kaj poste aperis averto pri tio, ke ne eblas rekoni la ekranpelilon, do necesas eniri alian staton. Aperis diversaj alternativoj, sed nenio funkciis, do fine mi res\u0302altis la tutan komputilon per la fizika s\u0302altbutono. La sama problemo aperis ankorau\u0306 dufoje, en alia tago, sen videbla kialo. Nu, eventuale tio iel rilatas al reciproka mals\u0302ato inter la aparato kaj la programaro, sed tio ne igas la aferon pli plac\u0302a."}, {"text_idx": "#000010", "text": "Same pri ia reciproka malsimpatio inter la aparato kaj la programaro s\u0302ajnas temi tio, ke Ubuntu tute ne vidas la SD-memorkarton, kiam mi s\u0302ovas g\u0302in en la enkonstruitan legilon. Demandante pri la problemo en forumo de Ubuntu mi konatig\u0302is kun afabla usona instruisto de la angla, log\u0302anta en Vladivostoko. Preskau\u0306 kiel en Esperantujo. Sed ankau\u0306 li ne kapablis solvi la problemon."}, {"text_idx": "#000011", "text": "Per aparta kartolegilo bone eblas legi la SD-karton... sed ec\u0302 tiel, la karto restas nurlegebla, do mi neniel povis meti sur g\u0302in mian libron, kiun mi els\u0302utis el la reto. Jen mi unuafoje devis kapitulaci kaj s\u0302alti mian makintos\u0302an komputilon, mi ja volis enmeti la libron en mian librolegilon!"}, {"text_idx": "#000012", "text": "G\u0302enerale mi tamen jam dum du semajnoj sukcesas hejme fari per la linuksa komputileto c\u0302ion, kion mi pli frue faris per la makintos\u0302a \u2013 c\u0302efe retumi kaj tajpi. Mi havis grandajn problemojn trovi oportunan programon por Twitter, g\u0302is mi komprenis, ke la linuksaj versioj ankorau\u0306 ne c\u0302iuj estas g\u0302isdatigitaj post la j\u0302usa s\u0302ang\u0302o pri la salut-sistemo de Twitter, kaj ke pro tio necesas provizore ensaluti tra prokura servilo c\u0302e supertweet.net. Kompreninte tion, mi sukcesis funkciigi la oportunan tvitilon kun la esperanta nomo Pino, kaj g\u0302i bele funkcias, montrante c\u0302iun novajn tvitojn per aparta mesag\u0302o, sendepende de tio, en kiu programo mi trovig\u0302as. Supozeble oni povas mals\u0302alti tion, sed momente mi trovas tion oportuna."}, {"text_idx": "#000013", "text": "C\u0302ar mi legas miajn novaj\u0302fluojn en diversaj aparatoj (laboreja Mac, la pos\u0302telefono, kaj la linuksa komputileto), la sola oportuna maniero sinkronigi la aferon s\u0302ajnas esti Google Reader, ec\u0302 se mi g\u0302enerale preferas eviti tiuspecajn servojn de Google. Do, la elekto de RSS-legiloj en Ubuntu estas tre limigita, c\u0302ar malmultaj el la haveblaj alternativoj subtenas sinkronigon kun Google Reader. Mi momente uzas Liferea, kiu funkcias relative bone, ec\u0302 se ne c\u0302iuj fulmoklavoj estas tute oportunaj \u2013 ekzemple, eblas foliumi suben en teksto per la spacoklavo, sed nur se la montrilo estas en la tekstokampo. Se la musmontrilo estas aliloke, premo de spacoklavo tute surprize povas malfermi la krozilon. Krome, dum legado ne videblas la titolo de la fluo, do oni ne c\u0302iam facile povas diveni, kies tekston oni legas. Tamen, g\u0302enerale akcepteble."}, {"text_idx": "#000014", "text": "Por retpos\u0302to mi same ankorau\u0306 ne trovis la perfektan solvon, sed ja akcepteblan. La retpos\u0302tilo Evolution s\u0302ajnas kelkrilate bona, sed g\u0302i ne oportune arang\u0302eblas sur mia malgranda ekrano, kaj la sendado kaj ricevado de pos\u0302to ial dau\u0306ras tre longe. Multe pli oportuna sur malgranda ekrano estas la retpos\u0302tilo KMail, kaj g\u0302i tre rapide els\u0302utas la mesag\u0302ojn. Tamen, jam kelkfoje okazis, ke g\u0302i plendis pri eraro en la servilo, kaj tute ne sukcesis els\u0302uti la novajn mesag\u0302ojn, dum Evolution faris tion senplende. Krome necesis granda serc\u0302ado kaj helpopetado, g\u0302is mi fine sukcesis agordi KMail, tiel ke g\u0302i malfermu retajn ligojn en Firefox, kaj ne en Konqueror, kiun g\u0302i ial pli s\u0302atis."}, {"text_idx": "#000015", "text": "Por redakti simplajn tekstojn mi provis kelkajn programojn, interalie Kate kaj KWrite, sed tiuj ne montrig\u0302is oportunaj, interalie pro tio, ke ili ne bone interagis kun la mortaj klavoj dum iksa tajpado. Preskau\u0306 perfekta montrig\u0302is aliflanke Gedit, des pli post kiam Manolo Pancorbo afable programis kelkajn makroojn, kiuj faciligas oftajn taskojn c\u0302e redaktado de tekstoj: forigon de nenecesaj liniorompoj, kaj c\u0302apeligon de iksaj tekstoj, ekzemple."}, {"text_idx": "#000016", "text": "Jen, do, la g\u0302isnuna bilanco. Ne, ankorau\u0306 unu afero: la lingvo de la interfaco. Kiam mi eksperimentis kun Ubuntu en nia granda komputilo, mi instalis Esperanton kiel la bazan lingvon de la sistemo. Tamen multaj el la tradukoj estis iom mankohavaj, au\u0306 tute mankis, do mi decidis igi la finnan la c\u0302efa lingvo en mia komputilo. Tio funkcias tre bone, kaj la tradukoj preskau\u0306 c\u0302ie estas bonaj. Mi els\u0302utis ankau\u0306 aliajn lingvopakaj\u0302ojn, sed iel mirinde ne sukcesas s\u0302ang\u0302i la sisteman lingvon je ensaluto, kvankam tio principe devus ebli. S\u0302ang\u0302ig\u0302as nur la montrado de la dato, kaj ec\u0302 tio en stranga maniero \u2013 alilingvaj monatonomoj ricevas finnajn finaj\u0302ojn."}, {"text_idx": "#000017", "text": "Nu, tio estas bagatelo, ec\u0302 se iom irita. Eble temas pri tio, ke mi unue instalis Kubuntu, kaj poste ne malinstalis g\u0302in, sed simple s\u0302ang\u0302is la fenestrosistemon de KDE al Gnome. Alia irita bagatelo estas, ke en la listo de elekteblaj lingvoj estas amaso da anglaj lingvoj \u201dangla por Usono, angla por Britio, angla por Kanado, angla por Sudafriko\u201d.... ec\u0302 \u201dangla por Danio\u201d. Kelkaj el tiuj krome aperas duoble, kaj ege g\u0302enas, kiam mi en la listo serc\u0302as la aktualan lingvon, lau\u0306 kiu ekzemple c\u0302i tiu teksto estu provlegata. La duobleco eble same temas pri tio, ke mi s\u0302ang\u0302is de Kubuntu al Ubuntu sen kompleta malinstalo, sed devus ja ebli iel forigi la nenecesajn lingvojn, kaj vere funkciigi la necesajn."}, {"text_idx": "#000018", "text": "G\u0302enerale tamen la sperto estas pozitiva, kaj mi neniel volus reinstali la malbelan, malelegantan, monopolan kaj nesekuran Vindozon, kiun mi ne povis eviti ac\u0302eti kun la komputilo. Mi jam atendas la novan version de Ubuntu, kiu venos en la magia tago 10.10.10, kaj nomig\u0302os 10.10. Sed c\u0302u mi faru kompletan reinstalon?"}, {"text_idx": "#000020", "text": "Bonvenon al libera programaro :-)"}, {"text_idx": "#000021", "text": "Rilate la retpos\u0302tilon mi konsilas al vi uzi na Thunderbird, mi uzas g\u0302in jam de kelkaj monatoj kaj mi tre kontentas..tutcerte pli bona al Evolution."}, {"text_idx": "#000022", "text": "Por havi la novan version de Ubuntu ne necesas reinstali sed simple g\u0302isdatigi."}, {"text_idx": "#000023", "text": "Hm, sed la problemo pri Thunderbird estas, ke g\u0302i ne bone lokig\u0302as sur malgranda ekrano. Au\u0306 eble mi ne sufic\u0302e esploris la agordojn?"}, {"text_idx": "#000024", "text": "Mi komprenas, ke ne necesas reinstali, sed eble tio utilus, por forigi iujn el miaj problemoj?"}, {"text_idx": "#000025", "text": "La feraj\u0302aj problemoj kutime solvig\u0302as per unu el periodaj g\u0302isdatig\u0302oj de la sistemo, plej probable kiam la g\u0302isdatig\u0302o inkluzivas novan kernon (eble ne en la unua tia g\u0302isdatig\u0302o)."}, {"text_idx": "#000026", "text": "Tamen, vi povas mem umi c\u0302irkau\u0306 la solvo de via memorkarta problemo."}, {"text_idx": "#000027", "text": "La unua pas\u0302o estus kontroli c\u0302u ajna alia karto obstine ne funkcias; ekz., la kartoj de viaj kameraoj, pos\u0302telefonoj, ktp"}, {"text_idx": "#000028", "text": "Se la problemo ne trovig\u0302as en via aparta unua karto, do faru jenon:"}, {"text_idx": "#000031", "text": "Se la provo estis sukcesa, do tio signifas ke la difekto trovig\u0302as en la plej supra interfaco sed ne en la kerno. Des pli facile la problemo estonte solvig\u0302os per sistema g\u0302isdatig\u0302o."}, {"text_idx": "#000033", "text": "Lau mia sperto, kutime estas pli bone fari freshan instalon. Kaj mi kutime ne uzas la automatan instalsistemon, char ghi emas krei tro malgrandan permutodosieron (SWAP), kaj tio ofte kauzas problemojn, precipe che la revekigxo de la komputilo post dormanta periodo. (Chi tio estas konata problemo, kaj Ubuntu skribas pri tio chi tie: \u2013 Vidu \u201dHibernation may be unavailable with automatic partitioning\u201d) La kialo por tio estas, ke la komputilo konservas che endormigxo la datumojn ktp pri la aktuala stato en la SWAP, kaj se gxi estas tro malgranda, la komputilo iom konfuzighas kiam ghi vekighas! La SWAP devas esti dufoje pli granda, kiel estas la RAM (memoro) de la komputilo. Ekzemple, mia komputilo havas RAM de proksimume 1GB, do mi kreis permutodosieron de 2GB. Tion oni povas fari dum la mana instalo."}, {"text_idx": "#000034", "text": "Kiam oni faras la manan instalon, tiam oni povas ankau krei tri apartajn subdiskojn, kio estas tre utila por estontaj instaloj. Mi klarigos kial. *Unue, faru sekurkopion de viaj dosieroj!* En la unua loko mi faras unu subdiskon por la operaciuma sistemo (la surmetingon oni nomu \u2019/\u2019 sen la apostrofoj) \u2013 en mia kazo tio estis proksimume 10GB granda. Oni devas elekti \u2019strukturi diskon\u2019 \u2013 mi elektis ext3 por tio, sed multaj nun uzas ext4, kiu estas nun la defaulto por Ubuntu, mi pensas. Kaj en la dua loko, mi kreas subdiskon, kiu havas la grandon de la resto de la disko (krom la SWAP, kiu sekvas...) kaj la surmetingon oni nomu \u2019/home\u2019 (mi ne certas, cxu gravas pri la nomo, sed mi uzis anglan sistemon, kaj mi ne volis konfuzi la komputilon!). En mia kazo, tio estis proksimume 100GB. Tiun cxi subdiskon oni devas ankau strukturi lau Ext3 aux 4 (ne tre gravas, sed shajne la plejmulto nun uzas Ext4). Kaj poste mi kreas la permutodosieron (SWAP file) \u2013 chikaze, ne klaku al la \u2019strukturi\u2019 butonon! Oni devas ne strukturi ghin!"}, {"text_idx": "#000036", "text": "Tio estas kiel mi instalis Ubuntu en 5-jaragxan komputilon, kaj gxi funkcias tre bone, sen ajna problemo."}, {"text_idx": "#000037", "text": "Cetere, mi komprenas kion vi celas pri la fulmoklavoj che Liferea. Ili ankau ne tre plachas al mi, precipe char mi estas tute kutimighita al la fulmoklavoj che la makintosha NetNewsWire, kiu estas bonega programo. Mi aparte shatas, ke oni povas klaki sur ligilon en NetNewswire kaj ghi malfermighas en krozilo en la fono \u2013 tio signifas, ke mi povas unue tralegi la titolojn kaj resumojn, kaj poste mi legas detale la elektitajn artikolojn en aparta krozilo. Mi ankorau ne sukcesis tion fari en Liferea, sed devas esti ebla. Principe oni povas mane shanghi la fulmoklavojn en Gnome, sed mi ne certas, kiel oni tion povus fari.."}, {"text_idx": "#000038", "text": "Mi same uzas Netnewswire en Mac, kaj tre kontentas \u2013 g\u0302i estas simpla kaj eleganta. Mi uzas nur unu klavon \u2013 la spacoklavon. Kiam mi per g\u0302i foliumis g\u0302is la fino de unu ero, g\u0302i au\u0306tomate irigas min al la komenco de la sekva nelegita ero. Eble g\u0302i iam venos ankau\u0306 en linuksa versio?"}, {"text_idx": "#000039", "text": "Aliflanke Liferea fakte c\u0302e mi malfermas ligojn en la fono, kaj mi ne kredas, ke mi iel speciale agordis g\u0302in por fari tion. C\u0302efe agacas min, ke en Liferea mi ne vidas, kiun fluon mi momente estas leganta. Eble mi ion malg\u0302uste agordis. Jen sur mia Mac-ekrano Netnewswire bele montras, en la maldekstra kampo, kiu fluo estas la aktuala:"}, {"text_idx": "#000040", "text": "Aliflanke, c\u0302e Liferea, estas akcentita nur la titolo de la koncerna ero en la dua kampo. Mankas indiko pri tio, en kiu fluo mi trovig\u0302as, anstatau\u0306e estas akcentita la linio \u201dunread\u201d, kio donas la sensencan informon, ke mi estas leganta tekston, kiun mi ankorau\u0306 ne legis..."}, {"text_idx": "#000041", "text": "En Liferea, la n-klavo funkcias en la sama maniero kiel la spacoklavo c\u0302e NetNewswire. Oni devas nur unue klaki sur unu el la fluoj krom la \u2019nelegita fluo\u2019. Se oni estas en la \u2019nelegita fluo\u2019, do oni ja havos tia problemo, ke ne estas tiel videble, precize en kiu fluo oni trovig\u0302as... Eble, oni povus ankau\u0306 forigi la \u2019nelegitan fluon\u2019, sed mi ankorau\u0306 ne provis tion."}, {"text_idx": "#000042", "text": "Mi nun eksciis, ke mia problemo koncerne la malfermig\u0302o de la artikoloj en la krozilo estas ligita kun mia elekto de krozilo! Kiam mi uzas Firefox, la artikoloj ja malfermig\u0302as en la fono, kiel mi volus. Antau\u0306e mi uzis Chrome, kaj tiam la artikoloj c\u0302iam malfermig\u0302is en la malfono \u2013 strange, mi ne scias kial. Eble c\u0302ar Chrome estas en Beta-stato, kaj g\u0302i pro tio ankorau\u0306 ne tute g\u0302uste konformas al la Gnome reguloj..."}, {"text_idx": "#000043", "text": "Hm, sed se mi elektas iun efektivan fluon (kaj ne la eron \u201dnelegitaj\u201d), mi ial ne povas reteni la \u201dlarg\u0302an vidon\u201d, sed dau\u0306re revenas alia aspekto, kiu ne estas same oportuna..."}, {"text_idx": "#000044", "text": "Kaj kontrol-N ne funkcias same kiel la spacoklavo en Netnewswire, c\u0302ar g\u0302i c\u0302iam saltas al nova ero, ec\u0302 se mi ne finlegis la aktualan."}, {"text_idx": "#000045", "text": "Fa\u030a e-post om nya inla\u0308gg.\nIntegritet och cookies: Den ha\u0308r webbplatsen anva\u0308nder cookies. Genom att fortsa\u0308tta anva\u0308nda den ha\u0308r webbplatsen godka\u0308nner du deras anva\u0308ndning.\nOm du vill veta mer, inklusive hur du kontrollerar cookies, se:"}]